షా ఆలీ బండ

షా ఆలీ బండ (షాలిబండ), తెలంగాణ రాష్ట్ర రాజధాని హైదరాబాదులోని ఒక భాగం. ఇది నగర పాతబస్తీలోని చార్మినార్ కు 2 కిలోమీటర్ల దూరంలో ఉంది. ఇక్కడ షా అలీ బండ క్లాక్ టవర్ ఉంది. 1904లో రాజారాయ్‍ రాయన్‍ ఈ గడియారాన్ని ప్రతిష్టించాడు.

చరిత్ర 
కుతుబ్‍షాహీల కాలంలో షా అలీ ఒక సూఫీ ఫకీరు ఈ ప్రాంతంలోని రావి చెట్టు కింద అతని నివాసం ఉండేవాడు. అతడు చనిపోయిన తరువాత ఆ చెట్టు క్రిందనే అతని దర్గా (సమాధి) వెలిసింది. ఆవిధంగా ఈ ప్రాంతానికి షాలిబండ అన్న పేరు వచ్చింది. కుతుబ్‍షాహీల పరిపాలన తర్వాత ఆసఫ్‍జాహీ - నిజాంల పరిపాలనా కాలంలో ఈ ప్రాంతం ప్రభుత్వ కార్యకలాపాలకు ఒక ముఖ్య కేంద్రంగా ఉండేది. అలాగే ఉన్నతోద్యోగుల కార్యాలయాలు, నివాసాలు కూడా ఈ ప్రాంతంలోనే ఉండేవి.

రవాణా 
తెలంగాణ రాష్ట్ర రోడ్డు రవాణా సంస్థ ఆధ్వర్యంలో షా అలీ బండ నుండి నగరంలోని ఇతర ప్రాంతాలకు బస్సు సౌకర్యం ఉంది. ఇక్కడికి సమీపంలో ఉప్పుగూడ, యాకుత్‌పురాలో రైల్వే స్టేషన్లు ఉన్నాయి.

దేవాలయాలు 
ఇక్కడ 17వ శతాబ్దంలో నిర్మించిన అక్కన్న మాదన్న మహాకాళి గుడి ఉంది. 1998 లో సంఘ వ్యతిరేక శక్తుల మూలంగా ఈ దేవాలయం పై దాడులు చేయబడ్డాయి. దీని మూలంగా విగ్రహం, దేవాలయం నాశనం జరిగింది.

మత అల్లర్లు 
మత అల్లర్లతో సమస్యలను ఎదుర్కొంటున్న పాతబస్తీ చుట్టుపక్కల ప్రాంతాలలో కొన్నిసార్లు పోలీసులు కర్ఫ్యూలు విధిస్తుంటారు. 1992లో, ఈ ప్రాంతంలో అల్లర్లు, హింసాత్మక సంఘటనలు జరిగాయి. అలాంటి సంఘటనులు పునారావృతమయితే, చాలా తీవ్రమైన పరిస్థితులలో విద్యుత్తు కోతలు నిర్వహించబడతాయి, పోలీసులు నగరాన్ని పూర్తిగా మూసివేస్తారు.

రెస్టారెంట్లు 
ఇక్కడ అనేక రెస్టారెంట్లు ఉన్నాయి. పిస్తా హౌస్, షా గౌస్ కేఫ్ మొదలైన రెస్టారెంట్లలో హైదరాబాదీ వంటకాలు లభిస్తున్నాయి.

మూలాలు 

హైదరాబాదులోని ప్రాంతాలు